אבו דיס, קונטיינר (ואדי נאר), ראס אבו סביטאן (מעבר הזיתים), שיח' סעד, יום ד' 14.5.08, בוקר
ענת ט., יעל י., שירה ו.(מדווחת)
שיח' סעד 7:00
כעשרה גברים ממתינים בפתח המעבר המגודר. הגברים עוברים אחד-אחד, והתהליך לוקח זמן (כנראה שהמג"בניק רשם בטבלה בכתב יד כל אחד שעבר). לאחר כרבע שעה עברו כולם.
נשים וילדים לא עמדו בתור ונכנסו ישירות למעבר המגודר.
הממתינים במחסום סיפרו לנו שבגלל הסגר הפועלים אפילו לא יצאו לעבודה. מי שעברו היו בעיקר בעלי ת.ז. כחולות וכן מקרים מיוחדים כגון עובד כנסיה בעל ת.ז. כתומה שלא ידע אם יתנו לו לעבור, אך נתנו לו לעבור ללא בעיות.
אחד המאבטחים האזרחיים סיפר לנו כי עוד מעט ייפתח המחסום למעבר כלי רכב, אחרי שיהיה בג"ץ.
07:35 – מחסום פתע, בדרך האמריקאית
ג'יפ מג"ב עמד בכביש והיו לידו מספר פלסטינים. הרושם היה שמג"ב עמדו לעזוב את המקום (וכך גם שמענו את המפקד אומר בקשר). המפקד ניגש אלינו, הוא מחליף את עדי כמפקד הגזרה .
07:45 סוואח'רה אלשרקיה
מספר דליל של אנשים חצו את המחסום, דווקא לצד הפלסטיני. החיילים במקום הסבירו לנו לשאלתנו שבכל מקרה משום שמחסום זה עובד על רשימות, אין לסגר שום משמעות והמעבר הוא כרגיל.
נכנסנו למחסום. היתה תנועה לא רבה של אנשים, אך רק שרוול אחד פתוח, וכך אנשים נאלצו להמתין לפני השרוול. הרושם שלנו היה כי הבדיקות היו קפדניות. מפקד המחסום י. ניגש אלינו, הוציא אותנו מהמחסום והרביץ בנו תורה.
09:25 – ואדי נאר
4 טרנזיטים מעוכבים . לטענת הנוסעים, הם ממתינים כחצי שעה (הטרניזטים שוחררו תוך כעשרים דקות מרגע שהגענו).
רכב פרטי אחד מעוכב וחלקים מהבגאז' שלו היו בחוץ, כשחייל אחד מורה לנהג מה להוציא. זה דבר נדיר שלא נתקלנו בו זמן רב במחסום הזה. לטענת מפקד המחסום יש "התראות חמות". לאחר מספר דקות שוחרר כלי הרכב (תוך שהנהג נאלץ להחזיר את כל החלקים לרכב) ומכונית פרטית אחרת נעצרה ונדרשה גם היא לבדיקות קפדניות, בכלל זה הורם מכסה המנוע הקדמי וחלקיו הפנימיים נבדקו בקפידה.
ככלל, התנועה זרמה, תוך שהטרנזיטים מעוכבים ומשוחררים תוך מספר דקות וכלי רכב פרטיים מעוכבים לבדיקות קפדניות יותר.